CELEX: 52016PC0412
Language: sl
Date: 2016-06-24
Title: Predlog SKLEP SVETA o stališču, ki se sprejme v imenu Evropske unije v okviru Generalnega sveta Svetovne trgovinske organizacije glede zahtevka Združenih držav Amerike za odstopanje od pravil STO, da se podaljša sistem preferencialne obravnave, odobrene za ozemlje pacifiških otokov pod nekdanjim skrbništvom

EVROPSKA KOMISIJA
            Bruselj, 24.6.2016
            COM(2016) 412 final
            2016/0191(NLE)
            Predlog
            SKLEP SVETA
            o stališču, ki se sprejme v imenu Evropske unije v okviru Generalnega sveta Svetovne trgovinske organizacije glede zahtevka Združenih držav Amerike za odstopanje od pravil STO, da se podaljša sistem preferencialne obravnave, odobrene za ozemlje pacifiških otokov pod nekdanjim skrbništvom
            
               
         
         
            
               OBRAZLOŽITVENI MEMORANDUM
            
            
               1.OZADJE PREDLOGA
            
            
               •Razlogi za predlog in njegovi cilji
            
            
               Cilj tega predloga je oblikovati stališče, ki ga bo Evropska unija zastopala v okviru Generalnega sveta Svetovne trgovinske organizacije (STO), glede zahtevka Združenih držav Amerike za podaljšanje odstopanja od pravil STO in tako Evropski uniji omogočiti, da podpre ta zahtevek za odstopanje. 
            
            
               Če bi bil zahtevek Združenih držav Amerike za podaljšanje odstopanja od pravil STO odobren, bi Združene države Amerike lahko še naprej zagotavljale preferencialno obravnavo za upravičene izdelke z ozemlja pacifiških otokov pod nekdanjim skrbništvom (Republika Marshallovi otoki, Federativna država Mikronezija, Zveza Severnih Marianskih otokov in Republika Palau), ki se uvažajo v carinsko območje Združenih držav do 31. decembra 2026. 
            
            
               •Skladnost z veljavnimi predpisi s področja zadevne politike
            
            
               Ni relevantno. 
            
            
               •Skladnost z drugimi politikami Unije
            
            
               Ni relevantno.
            
            
               2.PRAVNA PODLAGA, SUBSIDIARNOST IN SORAZMERNOST
            
            
               •Pravna podlaga
            
            
               Člen 218(9) Pogodbe o delovanju Evropske unije (PDEU) določa, da kadar mora organ, ustanovljen z mednarodnim sporazumom, sprejeti sklep s pravnim učinkom, Svet na predlog Komisije ali visokega predstavnika Unije za zunanje zadeve in varnostno politiko sprejme sklep o stališču, ki ga je treba zavzeti v imenu Evropske unije. Odobritev odstopanja, s katerim bi se Združenim državam Amerike zagotovila preferencialna obravnava za upravičene izdelke z ozemlja pacifiških otokov pod nekdanjim skrbništvom, spada na področje uporabe te določbe, ker sklep sprejme organ, ustanovljen z mednarodnim sporazumom (Generalni svet ali Ministrska konferenca STO), ki vpliva na pravice in obveznosti Evropske unije.
            
            
               •Subsidiarnost (za neizključno pristojnost) 
            
            
               Ni relevantno.
            
            
               •Sorazmernost
            
            
               Ni relevantno.
            
            
               •Izbira instrumenta
            
            
               Ni relevantno.
            
            
               3.REZULTATI NAKNADNIH OCEN, POSVETOVANJ Z ZAINTERESIRANIMI STRANMI IN OCEN UČINKA 
            
         
         
            
               Ni relevantno.
            
            
               4.PRORAČUNSKE POSLEDICE
            
            
               Ni relevantno.
            
            
               5.DRUGI ELEMENTI
            
            
               Komisija bo pooblaščena, da v imenu Evropske unije zavzame stališče v podporo zahtevku Združenih držav Amerike za odstopanje od pravil STO v obsegu, ki bi Združenim državam Amerike omogočal preferencialno obravnavo za upravičene izdelke z ozemlja pacifiških otokov pod nekdanjim skrbništvom do 31. decembra 2026. 
            
            
               Združene države Amerike prosijo za podaljšanje odstopanja (WT/L/694 z dne 1. avgusta 2007) od odstavka 1 člena I Splošnega sporazuma o carinah in trgovini iz leta 1994 (v nadaljnjem besedilu: GATT 1994), da bi še naprej preferencialno obravnavale ozemlja pacifiških otokov pod nekdanjim skrbništvom v skladu s svojimi mednarodnimi obveznostmi. 
            
            
               Po mnenju Združenih držav Amerike je sistem preferencialnega vnosa izvoza s teh otokov na trg Združenih držav utemeljen z zgodovinskimi in ekonomskimi razlogi.
            
            
               Združene države so prevzele obveznosti za zagotovitev varnosti in gospodarskega razvoja držav ozemlja pacifiških otokov pod nekdanjim skrbništvom na podlagi sporazuma o skrbništvu z Varnostnim svetom ZN leta 1947.
            
            
               Na podlagi navedenega sporazuma o skrbništvu so ZDA ustvarile dolgotrajno zgodovinsko povezavo z ozemljem pacifiških otokov pod nekdanjim skrbništvom, z gospodarskega vidika pa je bil dolgoročno glavni namen sistema spodbujati širjenje trgovine in gospodarskega razvoja upravičencev skladno s cilji Splošnega sporazuma o carinah in trgovini ter s trgovinskimi, finančnimi in razvojnimi potrebami držav upravičenk. Združene države Amerike v svojem zahtevku ugotavljajo tudi, da je ta cilj postal še toliko bolj pomemben, odkar so vsa nekdanja skrbniška območja postala samoupravne enote.
            
            
               Ta zahtevek za odstopanje bi bil tretje podaljšanje preferencialne tarifne obravnave. Združenim državam Amerike je bilo 8. septembra 1948 za nedoločen čas odobreno odstopanje od obveznosti iz odstavka 1 člena I GATT 1947. V skladu z odstavkom 1(b)(iii) GATT 1994 je bilo odstopanje pregledano in z začetkom veljave Marakeškega sporazuma o ustanovitvi Svetovne trgovinske organizacije (v nadaljnjem besedilu: Sporazum STO) 1. januarja 1995 vključeno v GATT 1994 z dvoletno časovno omejitvijo. Odstopanje z dne 8. septembra 1948 je bilo podaljšano 14. oktobra 1996, saj bi se v nasprotnem primeru v skladu z odstavkom 2 Dogovora o oprostitvah obveznosti na podlagi GATT 1994 izteklo 31. decembra 1996. Drugič je bilo podaljšano 1. avgusta 2007, zajema pa obdobje do 31. decembra 2016.
            
            
               Za Evropsko unijo zahtevek za odstopanje ne predstavlja gospodarskega dejavnika, saj se ne pričakuje, da bi imela preferencialna obravnava negativen vpliv na trgovino med EU in državami upravičenkami. 
            
            
               Ob upoštevanju teh ugotovitev bi se morala Evropska unija v Generalnem svetu STO pridružiti nastajajočemu soglasju v prid zahtevku za odstopanje. 
            
            
               2016/0191 (NLE)
            
            
               Predlog
            
            
               SKLEP SVETA
            
            
               o stališču, ki se sprejme v imenu Evropske unije v okviru Generalnega sveta Svetovne trgovinske organizacije glede zahtevka Združenih držav Amerike za odstopanje od pravil STO, da se podaljša sistem preferencialne obravnave, odobrene za ozemlje pacifiških otokov pod nekdanjim skrbništvom
            
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije in zlasti prvega pododstavka člena 207(4) v povezavi s členom 218(9) Pogodbe,
            
            
               ob upoštevanju predloga Evropske komisije, 
            
            
               ob upoštevanju naslednjega:
            
         
         
            
               (1)V členu IX(3) in (4) Marakeškega sporazuma o ustanovitvi Svetovne trgovinske organizacije (v nadaljnjem besedilu: Sporazum STO) so določeni postopki za odstopanje od obveznosti, ki jih članicam nalaga Sporazum STO ali kateri koli večstranski trgovinski sporazum. 
            
            
               (2)Združenim državam Amerike je bilo odobreno odstopanje od obveznosti na podlagi odstavka 1 člena I Splošnega sporazuma o carinah in trgovini 1994 (v nadaljnjem besedilu: GATT 1994), ki je bilo nazadnje podaljšano 1. avgusta 2007 in zajema obdobje do 31. decembra 2016.
            
            
               (3)Na podlagi odstavka 3 člena IX Sporazuma STO so Združene države predložile zahtevek za odstopanje od obveznosti na podlagi odstavka 1 člena I GATT 1994 do 31. decembra 2026 v tolikšni meri, da bi lahko še naprej zagotavljale preferencialno obravnavo za upravičene izdelke z ozemlja pacifiških otokov pod nekdanjim skrbništvom (Republika Marshallovi otoki, Federativna država Mikronezija, Zveza Severnih Marianskih otokov in Republika Palau), ki se uvažajo v carinsko območje ZDA.
            
            
               (4)Odobritev tega odstopanja ne bi negativno vplivala niti na gospodarstvo Evropske unije niti na trgovinske odnose z upravičenci do tega odstopanja. 
            
            
               (5)Zato je primerno sprejeti stališče, ki ga bo Evropska unija zastopala v Generalnem svetu STO, da se zahtevek Združenih držav Amerike za odstopanje podpre –
            
            
               SPREJEL NASLEDNJI SKLEP: 
            
            
               Člen 1
            
            
               Stališče, ki se sprejme v imenu Evropske unije v okviru Generalnega sveta Svetovne trgovinske organizacije, je, da se podpre zahtevek Združenih držav Amerike za odstopanje od obveznosti iz odstavka 1 člena I Splošnega sporazuma o carinah in trgovini 1994 do 31. decembra 2026 v skladu s pogoji iz zahtevka ZDA za oprostitev.
            
            
               To stališče izrazi Komisija. 
            
            
               Člen 2
            
            
               Ta sklep začne veljati na dan sprejetja. 
            
            
               V Bruslju,
            
            
               
                     Za Svet
               
               
                     Predsednik